DIMENSIUNEA ETICĂ ÎN ECONOMIA CONTEMPORANĂ 
POTRIVIT MAGISTERIULUI SOCIAL 


Bartolomeo SORGE, s.j. 
Director al revistei Aggiornamenti sociali, 
Milano, Italia 


Există două moduri de a trata tema referitoare la „dimensiunea etică în 
economia contemporană conform magisteriului social”. Primul ar fi acela de a 
vedea diferitele faze prin care a trecut economia mondială până în zilele noas- 
tre şi cum Biserica a tratat progresiv aspectele mereu noi ale raportului dintre 
etică şi economie. Acesta ar fi un parcurs interesant şi util; dar a fost deja făcut 
de numeroși cercetători şi se află de acum în toate textele de doctrină socială 
a Bisericii. În afară de asta, pentru a fi compleți, ar trebui să aşteptăm publica- 
rea, de acum iminentă, a noii enciclice sociale a lui Benedict al XVI-lea. 

De aceea am ales a doua cale. Mi-am spus: Româna, de ceva mai mult de un 
an, face parte din Uniunea Europeană. Este o ţară în fază de decolare, angajată 
să construiască ziua sa de mâine. Mai mult decât să privesc la trecut, de ce să 
nu privesc spre viitor şi să văd ce le sugerează doctrina socială a Bisericii cato- 
licilor români, ca să se angajeze activ să dea un suflet etic economiei, în timp 
ce se aliniază cu Uniunea Europeană şi cu procesele de globalizare? 

În acest scop, trebuie făcuţi doi paşi: 1) înainte de toate, să ne dăm seama 
de caracterul excepțional al crizei economiei contemporane; 2) în al doilea 
rând, să vedem ce sugerează magisteriul social al Bisericii pentru a depăşi criza 
şi a construi un sistem economic pe măsura omului. 


PRIMA PARTE: 
CRIZA ECONOMIEI CONTEMPORANE 


Criza pe care economia de astăzi o traversează nu este una dintre obişnui- 
tele crize de natură conjuncturală, care caracterizează dintotdeauna viața eco- 
nomică; în schimb, este una dintre acele crize de natură excepţională, care are 
loc rar, concomitent cu cotiturile profunde ale civilizaţiei umane. Aspectele 
deosebite ale acestei crize sunt, mai ales, trei: A) este o criză de natură structu- 
rală; B) aduce cu sine grave consecinţe etice; C) cu toate acestea, deschide spre 
perspective pozitive inedite. 

A. O criză de natură structurală 


Criza economiei contemporane este un aspect deosebit al crizei epocale 
mai generale pe care lumea o traversează astăzi. O criză profundă şi excepțio- 
nală. Folosind instrumentele conceptuale date de antropologia culturală, este 
posibil s-o definim drept criză de natură structurală, şi nu doar simplu con- 
juncturală. Care este diferența? 

Criza conjuncturală există atunci când se schimbă echilibrele interne ale 
unui model de societate, dar fără variaţii apreciabile ale culturii şi ale valorilor, 
pe care se întemeiază instituţiile dintr-o civilizație determinată. Atât timp cât 
dăinuie cultura şi valorile sale (care sunt ca temelia casei), dăinuie instituţiile 
care se întemeiază pe acea cultură (zidurile principale ale casei: familia, şcoala, 
locul de muncă, sistemul politic...). Desigur, echilibrele interne al unei socie- 
tăți se schimbă la fiecare schimbare de generaţie: se schimbă limbajul, se 
schimbă gusturile literare, modul de a se îmbrăca, arta şi muzica; totuşi, aceste 
schimbări rămân în interiorul aceluiași cadru de valori, al aceleiași civilizații. 
Atât timp cât ţine omogenitatea culturală (care stă la baza unui model de so- 
cietate), dăinuie şi structurile care se întemeiază pe ea. În schimb, atunci când 
se transformă cultura (şi valorile) pe care se sprijină echilibrul instituţional 
(adică atunci când se deteriorează temeliile casei), atunci criza devine structu- 
rală, instituţiile nu mai rezistă, ci trebuie reformate şi regândite (cedează zidu- 
rile principale). Se sfârşeşte o civilizaţie şi începe alta. Deci orice criză structu- 
rală este și o criză de sens. 

Ei bine, criza din timpul nostru este tocmai de natură structurală: s-a sfârşit 
civilizaţia industrială, care a durat mai mult sau mai puţin de trei sute de ani, 
şi se naşte civilizația postmodernă sau tehnologică; nu mai rezistă cultura pre- 
cedentă cu valorile sale. Deci, în același timp, este şi o criză etică şi de sens: 


Din cauza influenţei factorilor de ordin cultural şi ideologic - explică Benedict al 
XVI-lea —, societatea civilă şi seculară se află astăzi într-o situaţie de rătăcire și de 
confuzie: s-a pierdut claritatea originară a fundamentelor ființei umane şi ale ac- 
ţiunii sale etice (...) Toate acestea au consecințe enorme şi grave în ordinea civilă 
şi socială!. 


Desigur, falimentul socialismului real a făcut să iasă în evidență capacitatea 
pe care o are în sine economia liberă de piaţă de a produce bogăţie, fie de a 
depăşi crizele ciclice la care este supusă, fie de a favoriza dezvoltarea. Însă, în 


! BENEDICT AL XVI-LEA, Discurs adresat membrilor Comisiei Teologice Internaţionale (5 oc- 
tombrie 2007), în LOsservatore Romano (6 octombrie 2007). 

acelaşi timp, trebuie recunoscut că înfrângerea socialismului nu echivalează 
deloc — așa cum ar vrea unii - cu victoria capitalismului. Din două motive clare. 

Primul motiv este că falimentul istoric al unui răspuns greşit, care era soci- 
alismul, nu înseamnă deloc că au fost rezolvate problemele care provocaseră 
naşterea acelui răspuns greşit; de fapt - notează Ioan Paul al II-lea -, chiar în 
mijlocul belşugului de bunuri materiale produse de economia liberă de piaţă, 
rămân în lume, şi chiar în interiorul țărilor mai bogate, fenomene de margina- 
lizare, de exploatare şi de alienare umană, care produc un fel de rătăcire exis- 
tenţială şi o incapacitate de a trăi şi de a se bucura corect de sensul vieţii”. 
Există aşadar ceva greşit în logica economiei de piață. 

Al doilea motiv este că, împreună cu socialismul, şi capitalismul, în forma 
sa clasică, a ajuns la capăt de linie. Aşa încât loan Paul al II-lea sugerează să nu 
se mai folosească termenul „capitalism” „Ar fi mai potrivit” - spune el - „să se 
vorbească de «economie de întreprindere» sau de «economie de piață» sau, 
simplu, de «economie liberă»"*. De aceea, Papa invită la înlocuirea vechiului 
model de dezvoltare (caracterizat de prevalența capitalului asupra muncii 
umane) cu „o societate a muncii libere, a activității şi a participării”. De altfel, 
deja cu doi ani înainte de căderea Zidului Berlinului, Papa Wojtyla atrăsese 
atenţia asupra proceselor de mondializare, care schimbau conceptul însuși de 
dezvoltare economică, şi îndemna la angajare în construirea unei noi ordini 
economice „în perspectiva interdependenţei universale”. 

În sine tendința la internaţionalizare în economie a existat mereu, în măsură 
mai mare sau mai mică; ba chiar se poate spune că s-a născut o dată cu capita- 
lismul. În schimb, globalizarea este un fenomen destul de recent, cantitativ 
diferit de tradiționala internaţionalizare a economiei capitaliste. De fapt, la 
clasica libertate de piaţă, adică la schimbul de mărfuri de la o ţară la alta, glo- 
balizarea adaugă astăzi şi libera circulaţie a factorilor productivi, îndeosebi a 


> Cf. IOAN PAUL AL II-LEA, Enciclica Centesimus annus (1991), nr. 42. 

3 IOAN PAUL AL II-LEA, Enciclica Centesimus annus (1991), nr. 42. 

1 IOAN PAUL AL II-LEA, Enciclica Centesimus annus (1991), nr. 35. 

5 IOAN PAUL AL II-LEA, Enciclica Sollicitudo rei socialis (1987), nr. 9. 

* Unii cercetători leagă începutul procesului de globalizare de două evenimente relativ 
recente: primul din anul 1971, când preşedintele R. Nixon a decretat inconvertibilitatea cu taxă 
fixă a dolarului faţă de aur, punând capăt, de fapt, ordinii economice internaționale, născută 
în anul 1944 cu acordurile de la Bretton Woods; al doilea din anul 1974, când SUA au declarat 
liberalizarea mişcărilor de capital (cf. S. ZamACHI, ed., Globalizzare leconomia, ECP, San Do- 
menico di Fiesole 1955, 19). Pentru discursul despre globalizare ne folosim de ceea ce am scris 
deja: cf. B. SORGE, „La Chiesa e la globalizzazione”, Aggiornamenti Sociali 5 (2002) 357-363; 
IDEM, Introduzione alla Dottrina Sociale della Chiesa, Queriniana, Brescia 2006, 172-194. 

capitalurilor şi a muncii. Acest lucru a produs un salt de calitate, o cotitură în 
istoria economiei postindustriale: 


Începând de la prăbuşirea sistemului colectivist în Europa Centrală și Orientală, 
cu consecinţele sale pentru Lumea a Treia - comentează loan Paul al II-lea -, 
omenirea a intrat într-o nouă fază în care economia de piaţă pare să fi cucerit vir- 
tual toată lumea. Acest lucru a adus cu sine nu numai o interdependenţă crescândă 
a economiilor şi a sistemelor sociale, ci şi răspândirea de noi idei filozofice şi etice 
bazate pe noile condiţii de muncă şi de viață introduse în aproape toate părțile 
lumii”. 


Această referință la contextul planetar este importantă, deoarece foloseşte 
ca să înțelegem mai bine că multe probleme grave (de la şomaj la alterarea 
echilibrului ecologic, la răspândirea drogurilor, la criminalitatea organizată, la 
pace) nu sunt de natură simplu conjuncturală, adică legate de alternarea natu- 
rală a generaţiilor sau a ciclurilor economice. În schimb, sunt de natură struc- 
turală, generate de schimbarea epocală de cultură şi de civilizaţie pe care o 
traversează astăzi lumea. 

Consecința cea mai gravă este, fără îndoială, şomajul care, cu globalizarea, 
tinde să crească. De fapt, pe de o parte, inovațiile tehnologice (mai ales, infor- 
matica) permit o creştere puternică a productivităţii, în dauna forței de muncă 
tradiționale, de care întreprinderile tind în mod instinctiv să „se elibereze”; pe 
de altă parte, noua „piaţă fără frontiere” este reglementată de „legile” greu 
controlabile ale aşa-numitei „superconcurenţe”: un fenomen recent şi acesta, 
care împinge capitalurile în afara granițelor naţionale, în căutarea de investiţii 
mai profitabile în orice colț al lumii, mai ales acolo unde este mai abundentă 
oferta de mână de lucru ieftină. 

Depăşirea distorsiunilor pieţei şi ale consecințelor sale sociale şi umane 
este şi mai problematizată de faptul că, practic, conducerea procesului de glo- 
balizare este în mâna câtorva subiecți care s-au impus singuri pe scena mon- 
dială şi îşi arogă puterea de a dicta reguli celorlalți, numai în virtutea forței 
economice de care dispun, fără nici o legitimare democratică şi fără nici un 
control de jos: de exemplu, este cazul Organizației Mondiale a Comerţului 
(WTO), al marilor firme transnaţionale şi al organismelor financiare cum 
sunt Banca Mondială şi Fondul Monetar Internaţional şi al altor tehnocraţii 
financiare şi legale, care disciplinează tranzacţii economice al căror volum de- 
păşeşte adesea Produsul Intern Brut al unor state întregi. 


7 IOAN PAUL AL II-LEA, Discurs la Academia Pontificală de Ştiinţe Sociale (27 aprilie 2001), 
în Aggiornamenti Sociali 6 (2001) 525. 

B. O criză de natură etică 


Costul uman și social al acestei crize structurale este foarte mare și se tra- 
duce, mai ales, în lipsa locurilor de muncă. De aceea, şomajul a devenit pro- 
blema numărul unu a țărilor industrializate, tocmai pentru că diminuarea 
forței de muncă are loc fără să sufere nivelurile de productivitate. Sunt tot mai 
numeroase întreprinderile care, deşi realizează profituri crescânde, diminuează 
locurile de muncă şi concediază mii de persoane. Se calculează că în circa zece 
ani Uniunea Europeană va putea să producă aceeaşi cantitate actuală de bu- 
nuri şi de servicii cu 25 de milioane de locuri de muncă mai puțin; dar deja 
astăzi nivelurile de şomaj provoacă o alarmă puternică: în Europa, în anul 
1999 erau 16 milioane de şomeri (9,4% din populaţia activă). Or, munca este 
esenţială pentru dezvoltarea persoanei umane, nu numai pentru că-i garan- 
tează mijloacele pentru a trăi, ci, mai ales, pentru că stimulează creativitatea şi 
integrarea socială. 

Totuşi, aspectul structural mai problematic al economiei postindustriale 
este naşterea unei adevărate piețe financiare globale. Se calculează că mii de 
miliarde de dolari îşi schimbă stăpânul în fiecare zi între Tokyo, New York, 
Londra şi Ziirich. Adică piaţa financiară globală a devenit un sector de mare 
atracție pentru investiţii. Adesea se câştigă mai mult la piaţa financiară şi mo- 
netară decât investind în producţia de bunuri şi servicii. Pentru a avea o idee, 
grupul multinațional Siemens, de exemplu, deja în urmă cu câţiva ani scotea 
70% din profitul său din pieţele financiare şi numai 30% din producţie. Deci 
astăzi este posibil să produci mai mult şi să câştigi mai mult chiar reducând 
forța de muncă. 

Acest lucru generează probleme umane şi sociale foarte grave: un grup 
restrâns de bogaţi devine tot mai bogat, în timp ce creşte tot mai mult mulți- 
mea de „instabili” şi de şomeri, chiar şi printre clasele mijlocii. Cu consecința 
nu mai puţin îngrijorătoare că se lărgesc periculos ca un foarfece inegalităţi 
sociale vechi şi noi. De fapt, pe de o parte, se întăreşte în măsură exorbitantă 
puterea câtorva, care dispun din belşug de bunuri superflue, în timp ce se mă- 
reşte masa celor care adesea duc lipsă de cele necesare; pe de altă parte, pose- 
sorii de întreprinderi şi de capitaluri ajung tot mai mult să dispună cum cred 
ei mai bine nu numai de bogăţia produsă, ci şi de munca umană care o produce: 
asumă mână de lucru nouă numai dacă ei consideră că ea poate să ajute la 
creşterea profitului întreprinderii. Profitul rămâne singurul criteriu, ca şi cum 
caracterul întreprinzător şi capacitatea managerială nu ar avea - ca şi propri- 
etatea privată — o dimensiune socială intrinsecă. 

De aceea, trebuie introduse câteva criterii morale şi juridice precise care să 
fixeze limite pentru logica profitului dacă se vrea ca munca umană (factor 
esenţial al identităţii şi al demnităţii persoanei și al păcii sociale) să nu fie lăsată 
la liberul-arbitru al celui mai puternic sau în voia circumstanțelor schimbătoare 
cu costuri umane şi sociale inacceptabile. Procesul de globalizare nu poate să 
fie lăsat în voia lui, deoarece economia de piață „nu deține în interiorul ei cri- 
terii care să permită să distingă corect formele noi şi mai înalte de satisfacere 
a necesităților umane de noile necesităţi induse, care împiedică formarea unei 
personalități mature”. Economia de piaţă are în sine capacitatea de a crea 
bogăţie, dar nu aceea de a redistribui în mod egal între toţi bogăția produsă. 

Iată pentru ce aspectul — desigur, cel mai important al globalizării — este cel 
cultural şi etic. De fapt, cu libera circulaţie a bunurilor, a serviciilor, a capita- 
lurilor şi a muncii intră în cerc şi ideile, se răspândesc culturi și mentalități 
diferite, se propagă stiluri diferite de viață. Cu alte cuvinte, globalizarea pro- 
duce cultură şi, în același timp, este ea însăși o cultură: un mod nou de a înţe- 
lege munca umană, de a fundamenta relaţiile sociale şi raporturile între „lo- 
cal” şi „global, între stat-naţiune şi unitate supranațională. Pericolul este ca 
vechea logică de piață să prevaleze şi să se impună tocmai ca o cultură atotstă- 
pânitoare. Mai ales, acest lucru preocupă Biserica: 


Una dintre preocupările Bisericii în privinţa globalizării este că ea a devenit rapid 
un fenomen cultural. Piaţa ca mecanism de schimb a devenit instrumentul unei 
noi culturi (...) Piaţa impune modul său de a gândi şi de a acţiona şi imprimă 
asupra comportamentului scara ei de valori’. 


În acest moment, doctrina socială a Bisericii în mod necesar se ciocneşte 
de cultura neoliberală care - după sfârşitul „socialismului real” şi după dez- 
minţirea istorică a culturii colectiviste - pare să domine netulburată, cu riscul 
de a omologa celelalte culturi, creând o nouă formă de colonialism cultural 
(aşa-numita „gândire unică”), mai rău decât vechiul colonialism economic. 

Limita culturii neoliberale, din care se inspiră în mod clar globalizarea, este 
utilitarismul său intrinsec: adică a considera că are valoare numai ceea ce este 
„eficace”; că valorează mai mult ceea ce permite rezultatele cele mai bune şi 
„dă mai mult” în termeni de productivitate şi de dezvoltare. Consecința este că 
judecata etică rămâne subordonată eficienţei, inovației tehnologice şi consen- 
sului social, fără nici o referinţă la valorile înrădăcinate în însăși persoana 
umană, în conştiinţa sa morală şi religioasă. 


8 IOAN PAUL AL II-LEA, Enciclica Centesimus annus (1991), nr. 36. 
? IOAN PAUL AL II-LEA, Discurs la Academia Pontificală de Ştiinţe Sociale, 526, nr. 3. 

Asistăm - deplânge Ioan Paul al II-lea - la apariţia de modele de gândire etică ce 
sunt subproduse ale globalizării însăşi şi care poartă marca utilitarismului. Totuşi, 
valorile etice nu pot să fie dictate de inovațiile tehnologice, de tehnică şi de efici- 
enţă. Ele sunt înrădăcinate în însăşi natura persoanei umane. Etica nu poate să fie 
justificarea sau legitimarea unui sistem, ci, mai degrabă, trebuie să fie tutelarea a 
tot ceea ce există uman în orice sistem. Etica pretinde ca sistemele să se adapteze 
la exigenţele omului, şi nu ca omul să fie sacrificat pentru salvarea sistemului”. 


De aici derivă fie relativismul etic, fie amprenta „competitivă” (într-o anu- 
mită măsură „conflictuală”) pe care cultura neoliberală tinde s-o imprime 
economiei şi însăşi vieţii sociale. Dacă inegalitățile sociale sunt neeliminabile, 
este inevitabil ca progresul să le surâdă celor bogaţi, şi nu celor săraci, ca cel 
mai puternic să prevaleze şi cel slab să piară, ca puterea economică să se con- 
centreze în mâinile câtorva persoane sau ale câtorva societăți multinaționale. 


C. Perspective pozitive inedite 


Or, tocmai prevalența acestei logici de piaţă întunecă aspectele pozitive 
care, cu siguranţă, există în globalizare. Cum să nu vedem că globalizarea con- 
stituie o ocazie extraordinară pentru a dezvolta în lume conştiinţa unităţii 
neamului omenesc? E suficient să ne gândim la perspectivele extraordinare pe 
care globalizarea informaţiei (grație, mai ales, Internetului) le oferă schimbului 
reciproc de cunoştinţe, dialogului dintre culturi, formelor eficace de ocrotire a 
drepturilor umane. 

În faţa perspectivelor pozitive care se deschid fără îndoială, Biserica îi încu- 
rajează pe toţi să facă orice efort pentru „a globaliza solidaritatea”. Este intere- 
sant că un stimulent în această direcție a venit de la un document al Consiliului 
Pontifical pentru Comunicaţiile Sociale. După ce a arătat că globalizarea poate 
să mărească bunăstarea şi să promoveze dezvoltarea, să mărească producţia, 
unitatea dintre popoare şi o slujire mai bună a familiei umane, documentul 
insistă asupra necesităţii de a practica solidaritatea în slujba binelui comun în 
cadrul naţiunilor şi între ele, folosindu-se tocmai de noua tehnologie informa- 
tică şi, mai ales, de Internet: „Această tehnologie poate fi un instrument pen- 
tru a rezolva probleme umane, promovând dezvoltarea integrală a persoanelor, 
creând o lume condusă de dreptate, pace şi iubire”. Şi, la rândul său, conchide: 
pentru a evita să se producă ulterioare forme de discriminare între bogați şi 
săraci şi în accesul la noile tehnologii informatice (digital divide), altă cale nu 
există decât a globaliza solidaritatea. 


10 JOAN PAUL AL II-LEA, Discurs la Academia Pontificală de Ştiinţe Sociale, 526, nr. 4. 
11 CONSILIUL PONTIFICAL PENTRU COMUNICAȚIILE SOCIALE, Etica în Internet (2002), nr. 5. 

PARTEA A DOUA: 
CE ESTE DE FĂCUT 


În faţa acestei crize structurale a economiei contemporane şi în fața gravelor 
probleme etice (personale, familiare şi sociale) care rezultă, Biserica nu înce- 
tează să repete: dacă se vrea ca dezvoltarea economică să folosească la creşte- 
rea integrală a omului şi a societăţii şi la pacea lumii, piaţa trebuie să fie lăsată 
să funcţioneze, însă nu în mod „sălbatic”, ci într-un cadru de valori şi de limite 
date de societatea civilă şi de exprimările sale politice democratice: „Nu există 
libertate numai pentru că există piață liberă; mai degrabă, piaţa este liberă în 
acele societăți în care se urmăreşte şi se asigură libertatea”!?. De aceea, doctrina 
socială a Bisericii insistă asupra necesităţii de a încadra şi intervenţiile imedi- 
ate, impuse de urgenţa problemelor, într-un proiect mai amplu şi pe termen 
lung de reforme structurale curajoase. Îndeosebi insistă pe două: 1. reforma 
întreprinderii; 2. reforma statului social. 


1. Reforma întreprinderii 


Magisteriul social al Bisericii consideră că nu se poate amâna, cu scopul de 
a face din economie un sprijin pentru dezvoltarea umană, ca modelul şi con- 
ceptul însuşi de întreprindere Q să fie regândite. Întreprinderea - în era post- 
capitalistă - nu mai poate să fie locul de interese în conflict, ci, în optica nouă 
a globalizării, trebuie să se realizeze, mai degrabă, ca o adevărată comunitate 
de muncă ce are ca ţintă obţinerea binelui comun al tuturor membrilor săi. 
Dincolo de toate, acest lucru este cerut de însăşi evoluţia structurală aflată în 
desfășurare în economie. 

De fapt, introducerea noilor tehnologii şi informatizarea proceselor de pro- 
ducție tind să valorizeze tot mai mult ceea ce este specific în munca omului: 
folosirea inteligenţei în locul forței fizice şi participarea coresponsabilă a tutu- 
ror factorilor productivi în locul dominării absolute a „patronilor”, deveniți şi 
ei — într-un anumit sens - „angajaţi” ai firmei. A munci în equipe astăzi este o 
necesitate; şi cercetarea ştiinţifică este tot mai puţin opera exclusivă a unui 
geniu solitar şi tot mai mult rezultatul efortului unit al multora. Cu alte cuvinte, 
actuala criză structurală cere ca fie politica economică în general, fie noua 
concepţie de firmă să se inspire din principiul de solidaritate. 


12 CONFERINȚA EPISCOPALĂ ITALIANĂ, Democrazia economica, sviluppo e bene comune 
(1994), nr. 20: Enchiridion CEI 5, 1102 ş.u. 

Asupra acestui punct Biserica insistă de mult timp. A revenit asupra lui cu 
forță Ioan Paul al II-lea, într-un discurs important adresat reprezentanților 
din lumea muncii: 


Este necesar — spunea el - să se facă din principiul de solidaritate criteriul con- 
stant şi calificator al alegerilor de politică economică. Din păcate, şi astăzi există 
unii care cred că cea mai amplă libertate de piață, favorizând iniţiativa şi creşterea 
economică, se traduce în mod automat în bogăţie pentru toți. Însă istoria şi reali- 
tatea de sub ochii noştri arată îndeajuns că nu este aşa. Ba chiar asistăm la mo- 
mente de expansiune productivă care, şi din cauza inovației tehnologice, sunt în- 
soţite de creşterea şomajului şi de respectiva dificultate socială. Aşadar trebuie 
găsit un adecvat punct de echilibru între exigenţele libertăţii economice, care nu 
poate să fie penalizată pe nedrept, şi acea „cultură a regulilor” care, pe de o parte, 
garantează binefacerile competiţiei loiale şi, pe de altă parte, tutelează drepturile 
muncii şi, primul dintre ele, dreptul la muncă pentru toți. Căutarea unui astfel de 
echilibru nu este uşoară, ci este o provocare de la care nu se poate sustrage nici o 
componentă socială”. 


Numai în această optică se vor putea înfrunta cu echitate problemele noi: 


Mondializarea economiei, care înaintează, trebuie să găsească justa contragreutate 
a unui ambient de viaţă, în care relaţiile umane să nu fie sufocate de anonimatul și 
de decizionismul autoritar, ci să fie creat spaţiu, într-un fel, posibilităţii de a oferi 
o contribuţie creativă din partea persoanei umane la diferitele niveluri de respon- 
sabilitate!*. 


2. Reforma statului social 


În al doilea rând, Biserica insistă asupra importanţei unei intervenţii crea- 
tive a societăţii civile, care să funcţioneze ca al treilea pol între piață şi stat, cu 
demnitate egală față de unul şi de celălalt, valorizând autonomiile locale, în 
perspectiva unei democraţii depline şi mature. 


Din moment ce astăzi se poate produce bogăţie cu mai puţină muncă, situaţia 
actuală se prezintă ca o mare oportunitate: în sfârşit, ar putea să fie recunoscute şi 
promovate activităţi care sunt de mare importanţă socială, chiar dacă nu participă 
direct la procesul productiv de piaţă (sprijinul dat familiilor, îngrijirea persoane- 
lor în vârstă şi a purtătorilor de handicap, ocrotirea şi îngrijirea ambientului etc.). 
Ca să se realizeze asta, este necesar să fie acceptată ideea că valoarea muncii nu 


3 IOAN PAUL AL II-LEA, Discurs către reprezentanții din lumea muncii, în LOsservatore 
Romano (31 martie 1996), nr. 5. 
"4 JOAN PAUL AL II-LEA, Discurs către reprezentanții din lumea muncii, nr. 5. 

este legată numai de faptul de a produce un profit, ci de faptul de a fi activitate a 
persoanei, din care ea îşi trage sensul şi demnitatea sa”. 


Este discursul cu privire la necesara reformă a statului social, care trebuie 
reînnoit, dar nu distrus. Se cere — spune Ioan Paul al II-lea — 


valorizarea potenţialităților locale, ca şi convergenţa iniţiativelor diferiților subiecți 
instituționali — de la instituţiile publice la cele economice, sociale, culturale —, creând 
condiţiile unei înțelegeri pentru dezvoltare, care să permită folosirea cât mai bună 
a resurselor disponibile în teritoriu!'“. 


Desigur, fără a pierde niciodată din vedere dimensiunea globală a proble- 
melor economice. În orice caz, va trebui să se mizeze pe organisme internați- 
onale înzestrate cu autoritate şi cu instrumente eficace care să însoţească şi să 
orienteze procesul de construire a noului sistem economic global, cu politici 
adecvate care să ţină cont de toată complexitatea fenomenului, și nu numai de 
aspectul său economic: „La nivel mondial, trebuie să se prospecteze şi să se 
aplice alegeri colective, printr-un proces care să favorizeze participarea res- 
ponsabilă a tuturor oamenilor, chemaţi să construiască împreună viitorul lor”; 
adică e vorba de „a reglementa piețele, a supune legile pieţei legilor solidarită- 
ţii, pentru ca persoanele şi societatea să nu fie în voia schimbărilor economice 
de orice tip şi să fie ocrotite de zdruncinăturile legate de dereglarea pieţelor”. 
Este nevoie ca vechea formă de organizare Welfare State să permită pasul unei 
noi structuri de Welfare Society, în care piaţa şi statul să se integreze grație 
participării responsabile a aşa-numitului al treilea sector, recunoscând necesi- 
tatea intervenţiei creative a societăţii civile. Ne dorim ca iminenta enciclică 
socială a lui Benedict al XVI-lea să dezvolte ulterior aceste învățături ale doc- 
trinei sociale a Bisericii cu privire la raportul dintre etică şi economie, adap- 
tându-le la noile dimensiuni internaţionale. 


Concluzie 


Magisteriul social oferă principii de reflecţie, criterii de judecată şi orien- 
tări de acţiune, dar nu coboară în planul tehnic sau legislativ, care se găseşte în 
afara competenţei sale specifice. Biserica nu trebuie să ia locul politicienilor, al 
întreprinzătorilor, nici al iniţiativelor autonome ale societăţii civile. Ea oferă 
vestea evangheliei, care conţine, ca parte integrantă, promovarea umană. Asta 


15 CONFERINȚA EPISCOPALĂ ITALIANĂ, Democrazia economica, sviluppo e bene comune, nr. 59. 
16 JOAN PAUL AL II-LEA, Discurs către reprezentanții din lumea muncii, nr. 7. 
17 JOAN PAUL AL II-LEA, Discurs la Academia Pontificală de Ştiinţe Sociale, nr. 5. 

explică pentru ce intervenţiile sociale ale Bisericii, chiar şi atunci când încura- 
jează să se întreprindă necesarele reforme structurale, insistă mereu asupra 
necesităţii de a le întemeia pe principiul primatului persoanei şi al muncii 
umane: „Munca este pentru om, şi nu omul pentru muncă”!*. Biserica nu în- 
cetează niciodată să amintească faptul că „ființa umană trebuie să fie mereu 
un scop şi niciodată un mijloc, un subiect, şi nu un obiect şi nici un produs de 
piaţă”. Economia este un instrument și, ca atare, trebuie orientată spre scopul 
său care este persoana umană în contextul binelui comun şi al dezvoltării so- 
ciale. De aceea, nici un sistem economic nu poate fi scop în sine, ci trebuie să 
fie mereu în slujba persoanei umane şi a binelui comun. Economia trebuie 
orientată în mod responsabil spre scopul său, dându-i un suflet etic, ca să fo- 
losească într-adevăr dezvoltării umane a tuturor. 

Însă pentru aceasta este necesară formarea. Deci în timp ce se reafirmă 
principiile este necesar ca toate comunităţile creştine să se angajeze într-un 
efort formativ curajos, pentru a-i ajuta pe credincioşii laici să realizeze în ei 
sinteza dintre spiritualitate şi profesionalitate. Este necesară crearea unei noi 
culturi a muncii şi a întreprinderii, fie sensibilizând conștiinţele cu privire la 
gravitatea implicaţiilor etice ale problemelor economice, fie pregătindu-i pe 
laici să le înfrunte cu competenţă, în dialog cu toţi oamenii de bunăvoință. În 
faţa crizei structurale şi etice a economiei contemporane, creştinii sunt obli- 
gaţi nu numai să vestească, ci şi să mărturisească cu viața evanghelia muncii; 
trebuie să fie formaţi să înțeleagă şi să mărturisească faptul că sudoarea şi truda, 
însoțitoare inseparabile ale oricărei activități umane, nu-l urâţesc pe om, ci-l 
fac tot mai om, ba chiar îl aseamănă cu Cristos - „omul muncii” prin excelență” 
- pentru a colabora cu el în opera de eliberare socială şi de răscumpărare a 
omenirii. 

(Traducere de pr. dr. Mihai Patrașcu) 


18 IOAN PAUL AL II-LEA, Enciclica Laborem exercens (1981), nr. 6. 
19 JOAN PAUL AL II-LEA, Discurs la Academia Pontificală de Ştiinţe Sociale, 527, nr. 4. 
% IOAN PAUL AL II-LEA, Enciclica Laborem exercens, nr. 26. 


